คสช.ให้สลากฯลดรายได้ส่งรัฐ
คลังเร่งถกสำนักงานสลากฯ แก้กฎหมายใหม่ หลัง คสช.ให้ส่งรายได้รัฐลดลง
13 พ.ค. 2558

คลังเร่งถกสำนักงานสลากฯ แก้กฎหมายใหม่ หลัง คสช.ให้ส่งรายได้รัฐลดลง
พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) กล่าวถึงนโยบายการขายสลากกินแบ่งรัฐบาลในราคาไม่เกิน 80 บาท ว่า ในวันที่ 16 มิ.ย.นี้ จะต้องทำให้ได้ ถ้าทำไม่ได้ก็เลิกขาย ถ้าเกิดมีการรั่วไหลก็จะต้องมีการสอบสวนลงโทษเอาโควตาคืน
ด้านความคืบหน้ากรณีวิปรัฐบาลให้กระทรวงการคลังมาทบทวนร่างแก้ไข พ.ร.บ.สำนักงานสลากกินแบ่งรัฐบาลนั้น คลังจะเชิญสำนักงานสลากฯ และสำนักงานกฤษฎีกา มาหารือเพื่อแก้ไขให้สอดคล้องกับคำสั่งหัวหน้า คสช. ฉบับที่ 11 โดยเฉพาะการเพิ่มสัดส่วนคณะกรรมการ ที่หัวหน้า คสช.ต้องการให้เพิ่มบุคคลภายนอก คือ ผู้แทนกระทรวงการพัฒนาสังคมและความมั่นคงของมนุษย์ และผู้ที่ คสช.แต่งตั้ง 3 คน
นอกจากนี้ ยังต้องหารือถึงสัดส่วนเงินที่ได้จากการจำหน่ายสลากฯ เนื่องจากคำสั่งของ คสช.ต้องการให้แบ่งรายได้เป็นเงินรางวัล 60% นำส่งรายได้แผ่นดินไม่น้อยกว่า 20% ค่าใช้จ่ายในการบริหารงาน ที่รวมถึงค่าใช้จ่ายในการจำหน่ายสลากฯ ไม่เกิน 17% และกองทุนสลากฯ เพื่อพัฒนาสังคม 3% ขณะที่กฤษฎีกาได้จัดสรรเป็นเงินรางวัล 60% รายได้แผ่นดินไม่เกิน 22% ค่าใช้จ่ายบริหารงานไม่เกิน 15% และกองทุนสลากฯ บริหารจัดการสลากฯ 3% 
ทั้งนี้ การตั้งกองทุนสลากฯ ตามร่างกฎหมายเดิม กฤษฎีกากำหนดภารกิจกองทุนให้ใช้รับซื้อเลขไม่สวยที่ต้องใช้งวดละ 37 ล้านบาทเท่านั้น โดยกำหนดเพดานเงินกองทุนไม่ให้สูงเกินไป คือ ให้สมทบกองทุน 3% ของรายได้สลากฯ แต่ละงวด หรือ 88 ล้านบาท แต่ คสช.มีคำสั่งให้กองทุนทำหน้าที่เปิดกว้าง สามารถใช้ศึกษาและวิจัยปัญหาที่เกี่ยวกับการพนันด้วย ซึ่งหากคณะกรรมการร่วมยึดแนวทางตามคำสั่งของ คสช. จะต้องปรับลดรายได้นำส่งเข้ารัฐลง  
สำหรับคณะกรรมการในส่วนกระทรวงการคลัง คาดว่าจะส่งนายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ และนายพชร อนันตศิลป์ รองอธิบดีกรมบัญชีกลาง เป็นกรรมการสำนักงานสลากฯ ชุดใหม่